Rauð viðvörun tekur gildi á Norðurlandi vestra og Ströndum klukkan 17 á morgun . Appelsínugular viðvaranir verða í gildi annars staðar á landinu . veðurstofa íslands Stefán Vagn Stefánsson , yfirlögregluþjónn hjá lögreglunni á Norðurlandi vestra , segir að undirbúningur lögreglu fyrir óveðrið sem skellur á í fyrramálið hafi gengið þokkalega . Því er spáð að veðrið verði verst á Ströndum og Norðurlandi vestra ; appelsínugul veðurviðvörun tekur gildi strax í fyrramálið en verður svo að rauðri viðvörun klukkan 17 sem er í gildi til klukkan eitt aðra nótt . Í færslu á Facebook-síðu lögreglunnar á Norðurlandi vestra kemur fram að Almannavarnarnefndir Skagafjarðar og Húnavatnssýslna hafi lokið fundi vegna yfirvofandi óveðurs . Þær líti málið alvarlegum augum , enda sé þetta í fyrsta skipti hérlendis gefin út rauð viðvörun vegna veðurs . Veðrið gæti orðið einna verst í Hrútafirði „ Ég held við séum búnir að koma okkur eins mikið í startholurnar og við getum . Við vitum illa á hverju við eigum von öðru en því að þetta verður kolvitlaust veður . En nákvæmlega hvernig og hvar það slær okkur verst vitum við náttúrulega aldrei , “ segir Stefán í samtali við Vísi . Aðspurður hvort lögregla og viðbragðsaðilar geri ráð fyrir , samkvæmt upplýsingum frá Veðurstofu Íslands , hvort að veður verði verra en annars staðar á einhverjum tilteknum stað í umdæminu nefnir Stefán Hrútafjörðinn . „ Við tökum á móti þessu , það er alveg ljóst , og fáum þetta svolítið í fangið Strandir og Norðurland vestra . Samkvæmt upplýsingum frá veðurfræðingum þá sýnist okkur kannski að veðrið geti orðið einna verst í Hrútafirði og þar nálægt á Ströndum . Það er strengur þar inn í Hrútafjörðinn , ef þetta veður gengur eftir eins og því hefur verið spáð , þá höfum við áhyggjur af því svæði . Svo er veðurhæðin miðað við þessar spár svo gríðarleg á öllu svæðinu að þetta verður vonskuveður og vonandi bara sleppur þetta til . “ „ Getur orðið mjög erfitt fyrir viðbragðsaðila að sinna útköllum “ Allt skólahald fellur niður í umdæminu á morgun og þá verða öll íþróttamannvirki lokuð . Rafmagn gæti raskast vegna veðursins og sjávarmál verður í hærra lagi . Elín Björk Jónasdóttir , veðurfræðingur , sagði í samtali við Vísi fyrr í kvöld að rauð viðvörun þýddi mjög mikilvæg samfélagsleg áhrif á því svæði sem hún tæki til . Veðrið stæði lengur yfir og landshlutinn gæti einangrast , það er að veður verði svo slæmt að ekki verði hægt að koma fólki til aðstoðar ef eitthvað gerist . Hvernig eru þið lögreglan að undirbúa ykkur fyrir þetta ? Að komast mögulega ekki til fólks hlýtur að vera erfið staða fyrir viðbragðsaðila ? „ Þetta er mjög snúið . Það er eins og við segjum þarna á síðunni , við þurfum að gera fólki grein fyrir að það getur orðið mjög erfitt fyrir viðbragðsaðila að sinna útköllum . Það getur komið til þess , við vonum að það geri það ekki , en það getur komið til þess að við þurfum hreinlega að forgangsraða okkar verkefnum , “ segir Stefán . Þá hafi lögreglan verið í samtali við verktaka og snjómokstursmenn - og konur sem ætla að aðstoða lögreglu og aðra viðbragðsaðila á morgun ef það þarf að sinna einhverjum bráðaútköllum . „ Þá erum við með svona tæki með okkur til að koma okkur á staðinn í þessi alvarlegri útköll . En annars treystum við á tæki björgunarsveitanna . “ Stefán Vagn segir veðrið þannig að fólk eigi að vera heima hjá sér og ekki fara út að óþörfu . „ Því það getur náttúrulega skapað þá auka hættu og auka álag á viðbragðsaðilana ef það eru fleiri á ferli , fleiri fastir og fleiri í vandræðum . Þannig að helst vildum við hafa sem flesta heima hjá sér og minnka álagið á kerfið , “ segir Stefán . Klukkan átta í fyrramálið tekur gildi óvissustig vegna snjóflóðahættu á Mið-Norðurlandi .